### Beslutning

Drøftet.

Afbud: Morten Eriksen

### Sagsfremstilling

## Resume og sagens baggrund

Den 3. april 2025 afholdes et dialogmøde mellem Teknik- og Miljøudvalget og Børn- og Familieudvalget. På møderne i februar besluttede udvalgene at drøfte temaerne læringsrum, legepladser, vedligehold, udearealer og samarbejdsaftalen mellem brugerne af kommunens ejendomme og Teknisk Drift og Service. Herudover besluttede Teknik- og Miljøudvalget, at der skal være en drøftelse af processen omkring budgetaftalens U48 omhandlende systematisk vedligehold af skoler.

## Indstillinger

Direktørerne indstiller, at de udpegede temaer drøftes.

## Behandling

Teknik- og Miljøudvalget, Børn- og Familieudvalget.

## Sagsfremstilling

Børn- og Familieudvalget og Teknik- og Miljøudvalget afholder den 3. april 2025 et dialogmøde. På dialogmødet drøftes de temaer, som de to udvalg besluttede på møderne i februar 2025.

I forbindelse med Kommunalbestyrelsens planseminar i 2025 er der fremlagt et notat vedrørende evalueringen af Teknisk Drift og Service. Dette notat kan danne grundlag for den fælles drøftelse på dialogmødet. Samarbejdsaftalen mellem brugerne af kommunens ejendomme og Teknisk Drift og Service fremgår af notatet om evalueringen som Bilag 4.

Teknik- og Miljøudvalget samt Børn- og Familieudvalget har forud for mødet modtaget en henvendelse fra forældre og forældrerepræsentanter fra skolebestyrelsen på [adresse]. Begge udvalg har også forud for mødet fået en henvendelse fra forældrebestyrelsen i [adresse]. Henvendelserne drøftes på dialogmødet.

Derudover ønsker Teknik- og Miljøudvalget at drøfte processen i forbindelse med budgetaftalens U48, som handler om systematisk vedligehold af skolerne.

I budgetaftalen for 2025-2028 har Kommunalbestyrelsen med U48 besluttet at afsætte midler til renovering af kommunens skoler:

"Med udgangspunkt i analysen af skolernes indeklima og vedligeholdelsesefterslæb afsættes 16,707 mio. kr. til systematisk vedligeholdelse af skoler i 2026. Fokus i udmøntningen af anlægsbevillingen skal være på klimaskærmen, faglokalerne, indeklima i stamlokalerne, samt tilpasning til ny lovgivning på skoleområdet.

Udmøntningen behandles indledningsvist i et samarbejde mellem Børn- og Familieudvalget og Teknik og Miljøudvalget senest i møderækken juni 2025 og videresendes til budgetforhandlingerne for 2026, hvor planen endeligt godkendes."

På dialogmødet vil der være et kort oplæg fra administrationen i forhold til U48.

På baggrund af de to udvalgs drøftelser vil der blive arbejdet videre med et mere konkret forslag til prioritering, som drøftes på fællesmødet mellem de to udvalg den 13. maj 2025 inden endelig beslutning i de to udvalg på møderne i juni.

## Økonomiske konsekvenser

Ingen.

### Sagens forløb

03/04/2025 Børn- og Familieudvalget
Drøftet.